recursal/SuperWikiNEXT-32B huggingface dataset:
ס.ז. סאקאל
**ס.ז. סאקאל** היה כינויו של **אויגן גרו סאקאל** (בהונגרית בשמו המקורי:**Gärtner Sándor** מכינויו: **Gerő Jenő** או **Szőke Szakáll**, בודפשט, 2 בפברואר 1884 - לוס אנג'לס, 12 בפברואר 1955), שחקן יהודי-הונגרי אשר הצליח בהוליווד בתפקידי משנה קומיים. ס.ז. סאקאל היה גיסו של לאסלו קרדוש (במאי סרטים).

חייו
----

סאקאל נולד בבודפשט, ובתחילת דרכו הבימתית כינה עצמו "סוקה סאקאל" (ובהונגרית szoke szakall), ומכאן כינויו "ס.ז.". הוא זכה להצלחה בקומדיות מוזיקליות בתחילת ימי הסרט המדבר הגרמני, אך עליית הנאצים לשלטון, בשנת 1933 הביאה לעזיבתו: בתחילה לאוסטריה ולאחר מכן להונגריה ועם פרוץ מלחמת העולם השנייה להוליווד.

בהוליווד שיחק לרוב בתפקידי משנה קומיים, שנשענו על מבטאו ההונגרי הבולט, ומראהו הכבד והדובי (הוא זכה לכינוי "Cuddles" מעין "חיבוקי"). סאקאל הופיע בסרטים רבים, ביניהם זכור תפקיד המלצר בסרט "קזבלנקה" (1942) ובסרט עושה הנפלאות (1945) עם דני קיי. ב-1948 שיחק בסרט "רומן בלב ים" לצידה של דוריס דיי, איתה שיחק גם בסרט "תה לשניים" (1950). סרטו האחרון היה "הנסיך הסטודנט (1954)"

בשנת 1955 מת מהתקף לב בהוליווד. סאקאל היה נשוי פעמיים. לאחר שהתאלמן בשנת 1918 נישא בשנית בשנת 1920, ונישואים אלו החזיקו מעמד עד מותו.

קישורים חיצוניים
----------------

ויקישיתוף מדיה וקבצים בנושא **ס.ז. סאקאל** בוויקישיתוף

* ס.ז. סאקאל, במסד הנתונים הקולנועיים IMDb (באנגלית)
* ס.ז. סאקאל, באתר AllMovie (באנגלית)
* ס.ז. סאקאל, באתר Rotten Tomatoes (באנגלית)
* ס.ז. סאקאל, במסד הנתונים הקולנועיים KinoPoisk (ברוסית)
* ס.ז. סאקאל, באתר MusicBrainz (באנגלית)
* ס.ז. סאקאל, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449348405171
* BNE: XX5254174
* GND: 117391379
* LCCN: no90020682
* MusicBrainz: de60124f-a1e6-40fe-b3e5-86cdaf21886e
* SNAC: w6rp75xc
* VIAF: 9406072
* WorldCat: viaf-10622194

 |
**פול ג'וזף סלבה** (באנגלית: **Paul Joseph Selva**; נולד ב-27 בספטמבר 1958) הוא קצין בדימוס בדרגת גנרל בחיל האוויר של ארצות הברית. בתפקידו האחרון שירת כסגן יושב ראש המטות המשולבים.

ביוגרפיה
--------

סלבה נולד בבלוקסי שבמיסיסיפי. ב-1980 התגייס לחיל האוויר של ארצות הברית לאחר שסיים לימודי תואר ראשון בהנדסת אווירונאוטיקה באקדמיית חיל האוויר.

הוכשר כטייס תובלה ושירת בטייסת התדלוק האווירי 917, שימש קברניט, מדריך ומוביל מבנה בטייסת התדלוק האווירי 32, שירת כיועץ וסגן ראש מטה פיקוד האוויר האסטרטגי, שימש מוביל מבנה בטייסת התדלוק האווירי 9, ומפקד טייסת התמיכה של כנף 722. ב-1994 מונה למפקד טייסת התדלוק האווירי 9 וסגן מפקד כנף 60. ב-1996 מונה לעוזר ראש המשרד להערכה במחלקת ההגנה של ארצות הברית. ב-1998 קודם לדרגת קולונל ומונה למפקד כנף התמיכה האווירית 60. ביולי 2000 מונה למפקד כנף התובלה האווירית 62. ב-2002 מונה לסגן מפקד המרכז לבקרה האווירית לתדלוק אווירי ושנה אחר כך מונה למפקד המרכז. בדצמבר 2004 מונה לקצין המבצעים של פיקוד התובלה של ארצות הברית בדרגת בריגדיר גנרל. באוגוסט 2006 מונה לסגן לענייני תכנון אסטרטגי של ראש מטה חיל האוויר. באוקטובר 2008 מונה לעוזר יושב ראש המטות המשולבים בדרגת לוטננט גנרל. באוקטובר 2011 מונה לסגן מפקד פיקוד כוחות האוויר בפיקוד האוקיינוס השקט.

בנובמבר 2012 מונה לגנרל 4 כוכבים ולמפקד פיקוד התובלה של חיל האוויר. במאי 2014 מונה למפקד פיקוד התובלה של ארצות הברית. ביולי 2015 מונה לסגן יושב ראש המטות המשולבים, הוא שירת בתפקיד עד פרישתו בתחילת אוגוסט 2019.

במהלך שירותו בחיל האוויר צבר למעלה מ-3,100 שעות טיסה והטיס בין היתר מטוסי C-5 גלקסי, בואינג C-17 גלובמאסטר III, לוקהיד מרטין C-141 סטארליפטר, גאלפסטרים 5, מקדונל דאגלס KC-10 אקסטנדר ובואינג KC-135 סטרטוטנקר.

חיים אישים והשכלה
-----------------

סלבה נשוי לריקי שאף היא משרתת בחיל האוויר של ארצות הברית.

הוא בעל תואר ראשון בהנדסת אווירונאוטיקה מאקדמיית חיל האוויר של ארצות הברית, בעל תואר שני בניהול מהאוניברסיטה הנוצרית באבילין שבטקסס, בוגר בית הספר לפיקוד ומטה של חיל האוויר ותואר שני במדע המדינה מאוניברסיטת אובורן.

קישורים חיצוניים
----------------

ויקישיתוף מדיה וקבצים בנושא **פול סלבה** בוויקישיתוף
* ביוגרפיה באתר המטות המשותפים
* ביוגרפיה באתר חיל האוויר האמריקאי
**אליס אורלובסקי** (בגרמנית: **Alice Orlowski**;‏ 30 בספטמבר 1903 – 21 במאי 1976) הייתה שומרת גרמנייה במחנות ריכוז של הנאצים בפולין בזמן מלחמת העולם השנייה.

ביוגרפיה
--------

נולדה בברלין בשם אליס מינה אליזבת אלינג. סיימה לימודים בתיכון לבנות. בגיל 18 הרתה והוריה זרקו אותה מן הבית. החלה בלימודי רפואה, אולם עקב מצוקה כלכלית נאלצה לפרוש מהם.
בשנת 1930 נישאה לפליט, אציל ואיש עסקים ממוצא בלארוסי, וניהלה עמו חנות למוצרי עור. לאחר שבני הזוג התגרשו ב-1936, עברה לנהל באר בעיר אאכן. העסק נהרס בהפצצה של בעלות הברית ב-1943.

ביולי 1942 התגייסה לאס אס ועברה הכשרה כשומרת במחנה ראוונסבריק. ביולי 1943 הוצבה כשומרת (בגרמנית "אס-אס אאופזהרין") במחנה מיידנק שליד לובלין, שם, יחד עם הרמינה בראונשטיינר, נודעו כשומרות האכזריות ביותר במחנה. באופן קבוע הן העמיסו נשים על משאיות שהובילו לתאי הגזים. אם היה נותר ילד לבדו, הן היו זורקות אותו על קבוצת המבוגרות כמו מטען, והיו סוגרות את הדלתות בטריקה. אורלובסקי לרוב הייתה מחכה לטרנספורטים חדשים של נשים. היא נהגה להצליף בשוט באסירות ישירות על העיניים[דרוש מקור].

בתחילת אוקטובר 1944 הועברה לתת-מחנה של אושוויץ (Budy) וקודמה לתפקיד "קומנדופיהררין" (ראש צוות) בצריף המיונים.
אורלובסקי פיקחה על קבוצה שמנתה יותר מ-100 נשים, שתפקידן במחנה היה לעבור על חפצי הנרצחים בגז ולמיין: שעונים, פרוות, מעילים, זהב, תכשיטים, כסף, צעצועים, משקפיים ועוד. לאחר פינוי המחנה, באפריל 1944, הועברה לשרת במחנה פלאשוב הידוע לשמצה. במחנה זה, ליד קרקוב, היא השגיחה על האסירות ברחוב המחנה ונודעה ברשעותה הרבה[דרוש מקור].

באמצע ינואר 1945 הייתה אורלובסקי אחת מנשות האס אס שהשתתפו בצעדת מוות מאושוויץ מערבה לוודז'יסלאב שלזיה. במהלך הצעדה התנהגותה, שהייתה סדיסטית ואכזרית, נהייתה יותר הומנית. היא ניחמה את האסירים, הגישה מים לאסירים שהיו צמאים ואף ישנה עימם בחוץ על הארץ. לא ידוע מה גרם לשינוי בגישה שלה כלפי האסירים, אבל היו אנשים ששיערו[דרוש מקור] שהיא הרגישה[דרוש מקור] שהמלחמה עומדת להסתיים ושבקרוב היא תישפט בגין פשעי מלחמה. 
ייתכן שחזרה למחנה ראוונסבריק או לתת-מחנה שלו ושירתה שם כשומרת עד אפריל 1945[דרוש מקור].

לאחר סיום המלחמה, במאי 1945, אורלובסקי נלכדה על ידי הכוחות הסובייטים והוסגרה לפולין כדי לעמוד למשפט בגין פשעי מלחמה. אוסף של צילומי נשות אס אס בו הופיעה עזר להרשיע אותה במשפט אושוויץ הראשון בשנת 1947.
ב-22 בדצמבר 1947 הורשעה בחברות באס אס ובהתעללות באסירות ונגזרו עליה 15 שנות מאסר, מתוכן ריצתה קרוב ל-10 שנים בפולין וגורשה ב-1956 לגרמניה המערבית. בשנת 1973 הועמדה לדין עקב התבטאויות אנטישמיות, הורשעה ונגזרו עליה 10 חודשי מאסר.

היא הועמדה שוב לדין בגרמניה במסגרת משפטי מיידנק, שהחלו בדיסלדורף בנובמבר 1975, ומתה במהלך המשפט באביב 1976 בגיל 73. עקב כך בוטלו ההליכים המשפטיים נגדה במאי אותה שנה.

ראו גם
------

* נשים בשורות הנאצים

קישורים חיצוניים
----------------

* קורות חיים (בגרמנית)

הערות שוליים
------------

1. ↑
2. ↑
**אריק פ. ונדט** (באנגלית: **Eric P. Wendt**) הוא קצין בדימוס בדרגת לוטננט גנרל בצבא ארצות הברית. בתפקידו האחרון שירת כמפקד מפקדת המבצעים המיוחדים של נאט"ו.

ביוגרפיה
--------

ונדט התגייס לצבא ארצות הברית ב-1986. לאחר חמש שנים בהן שירת כקצין חיל הרגלים הצטרף ב-1991 לכוחות המיוחדים ומילא במשך 21 שנים שרשרת תפקידי פיקוד, ממפקד צוות ועד מפקד זירה. שירת כמפקד צוות, מפקד פלוגה ומפקד גדוד בקבוצת המבצעים המיוחדים הראשונה, ופיקד על הקבוצה בשנים 2006 עד 2008. בין השאר שירת באינדונזיה, השתתף במבצע חירות מתמשכת בפיליפינים, במלחמת עיראק ובמלחמת אפגניסטן.

ב-2008 עבר לשרת בגיס הרב-לאומי בעיראק. בשנים 2009–2011 שירת במחלקת ההגנה, תחילה כאחראי על מדיניות המבצעים המיוחדים ולאחר מכן עוזרו הצבאי של מזכיר ההגנה של ארצות הברית. בתפקידו הבא שירת באפגניסטן כסגן מפקד אזור צפון בכוח הסיוע הביטחוני הבינלאומי. ביוני 2012 מונה למפקד זירת המבצעים המיוחדים בפיקוד כוחות ארצות הברית בקוריאה. במאי 2014 מונה למפקד מרכז קנדי להכשרת כוחות מיוחדים ושירת בתפקיד במשך שנה. לאחר מכן שימש ראש מטה פיקוד האוקיינוס השקט.

בנובמבר 2017 מונה למתאם הביטחוני בין ישראל לרשות הפלסטינית. בנובמבר 2019 מונה למפקד מפקדת המבצעים המיוחדים של נאט"ו. הוא שירת בתפקיד עד ינואר 2021.

ונדט נשוי ואב לשניים. הוא בוגר תואר ראשון במשפטים ומדעי החברה מאוניברסיטת קליפורניה בסנטה ברברה, בעל תואר שני בלימודי ביטחון מבית הספר של הצי ללימודים מתקדמים. מלבד אנגלית הוא דובר ערבית וקוריאנית.

קישורים חיצוניים
----------------

ויקישיתוף מדיה וקבצים בנושא **אריק ונדט** בוויקישיתוף
* אריק ונדט באתר מחלקת המדינה של ארצות הברית
* אריק ונדט באתר נאט"ו

הערות שוליים
------------

1. ↑  U.S. General in South Korea to Be Replaced After Spy Report, הניו יורק טיימס, 5 ביוני 2012
2. ↑  Wendt Takes Command of the Special Warfare Center and School, אתר צבא ארצות הברית, 10 ביולי 2014
3. ↑  NATO SPECIAL OPERATIONS HEADQUARTERS HOLDS CHANGE OF COMMAND, אתר נאט"ו, 8 בנובמבר 2019
**דבורה ליפשיץ** (**Déborah (Desirée) Lifchitz** (נכתב גם **Lifszyc**);‏ 5 ביוני 1907, חרקוב – 1942, אושוויץ) הייתה מומחית לשפות שמיות באתיופיה. פרסמה ספר ומספר מאמרים הנחשבים עד היום לאבני דרך בחקר השפות האתיופיות.

ביוגרפיה
--------

ליפשיץ נולדה בחרקוב שברוסיה. ב-1919, בעקבות מהפכת אוקטובר, עזבה משפחתה את חרקוב, בתחילה לחצי האי קרים ולאחר מכן, ב-1920, הגיעו לוורשה. בשנת 1927 עזבה ליפשיץ את ורשה ועברה לפריז, שם למדה שפות מזרחיות והתמחתה בשפות השמיות של אתיופיה. עם סיום לימודיה הצטרפה למשלחת המחקר דקר -ג'יבוטי באפריקה, במסגרתה חקרה את תרבות הפלאשים. עם חזרתה לפריז התקבלה לעבודה במחלקה האפריקאית של מוזיאון האדם. בשנת 1935 הצטרפה למשלחת המוזיאון האתנוגרפי טרוקדרו (Musée d'Ethnographie du Trocadéro) לסודאן הצרפתית, משם הביאה מוצגים מוזיאוניים של תרבות שבט הדוגון, המוצגים כיום בלובר ובמוזיאון קה בראנלי. בשנת 1937 זכתה לקבל אזרחות צרפתית.  

לאורך לימודיה ועבודתה במוזיאון האדם שיתפה פעולה וכתבה מאמרים עם חשובי האנתרופולוגים וחוקרי אפריקה בפריז של אותה התקופה, בהם מישל ליריס, וולף לסלאו, מרסל גריאל, מרסל מוס, מרסל כהן, פול באיר, פול ריבט, דניז פולמה ועוד.

עם כיבוש פריז בידי גרמניה הנאצית (1940) נשארה ליפשיץ בפריז אך איבדה את מקום עבודתה עקב החלת חוקי הגזע. ליפשיץ נלקחה תחת חסותו של עמיתה מישל ליריס. בפברואר 1942 נעצרה בידי המשטרה הצרפתית ונלקחה למחנה ריכוז, משם נשלחה לאושוויץ, שם, על פי עדותו של מרסל כהן, נרצחה בגז.

קישורים חיצוניים
----------------

* דבורה ליפשיץ באתר WorldCat Identities

* Éloi Ficque, Lukian Prijac, "Lifchitz, Déborah," in: *Encyclopaedia Aethiopica*, vol. 3, Wiesbaden 2007, pp. 567-568, in Google Books
* Lukian Prijac, "Déborah Lifszyc (1907–1942): Ethnologue et linguiste (de Gondär à Auschwitz)," *Aethiopica*, [S.l.], v. 11 (Apr. 2012), pp. 148-172. ISSN 2194-4024

* דבורה ליפשיץ: דף עד שמולא על ידי בוריס ליפשיץ (בנה של דודניתה), 15 באפריל 1999, במאגר המרכזי של שמות קרבנות השואה באתר יד ושם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295136005171
* BnF: cb12946675t (data)
* ISNI: 0000 0001 1766 336X
* LCCN: n2005074162
* NTA: 069907757
* SUDOC: 034006265
* VcBA: 495/207972
* VIAF: 61678264
* WorldCat: lccn-n2005074162

 |
**פאוול ג'נולוס** (יליד 1939) הוא פוליגלוט קנדי מקולומביה הבריטית, נרשם בספר השיאים של גינס בשנת 1985 בגין בקיאותו ב-42 שפות. הוא נבחן בכל שפה שלמד במשך שעתיים בהן ניהל שיחה עם דובר השפה ברמת שפת אם.

ביוגרפיה
--------

פאוול ג'נולוס נולד בוונקובר, קולומביה הבריטית, קנדה. הוא נחשף לשפות סלאביות רבות בתור ילד. אימו הפולניה דיברה שש שפות שונות ואביו הליטאי שלט בלפחות ארבע שפות. עד לגיל 18, שלט ב-13 שפות שונות ברמת שפת אם. באוניברסיטת בריטיש קולומביה ניסה ללמוד מנדרינית. בראיון שנערך עמו הוא ביקר בצורה חריפה את שיטת הלימוד האקדמית. הוא הסתקרן מהאופן שבו בני אדם לומדים שפות חדשות ובמיוחד מהאופן שבו ילדים לומדים שפה בקלות. הוא אף ניסה ללמוד מנדרינית תקנית בכך שניהל שיחות רבות ככל האפשר עם דוברי השפה מלידה.

בשנות העשרים המוקדמות שלו הוא החל לפתח שיטות משלו לרכישת שליטה בשפה. בשנות השלושים שלו החל לעבוד בתור מתרגם מקצועי בבית משפט, וקיבל תשלום בעבור כל שפה שיכול היה לתרגם. הוא עמל במרץ כדי ללמוד בין שתיים לשלוש שפות בכל שנה, שכן הדבר הגביר את השתכרותו. בית המשפט המחוזי בקולומביה הבריטית התיר לו לעבוד בתור מתרגם משפטי ב-28 שפות שונות. בהמשך, כך סיפר, התעניין בשפות שקיים ביניהן דמיון או קשר משפחתי כגון ספרדית ופורטוגזית. בשנות הארבעים שלו החל ללמוד שפות בעלות מספר נמוך יותר של דוברים כגון טיבטית, רומאני, אינואיטית וסוואהילי. לאחר מכן פתח 
בוונקובר בית ספר משלו ללימוד שפות.

שיא גינס בידיעת שפות
--------------------

בשנת 1985 פאוול נכנס לספר השיאים של גינס בשל בקיאותו ב-42 שפות ברמת שפת אם. על מנת להירשם בספר השיאים, היה עליו לשוחח במשך שעתיים ב-42 שפות שלמד עם דובר כל שפה מלידה. מבחן בקיאותו בשפות התפרש על פני חודש שלם. לטענתו של פאוול הוא יודע 64 שפות ברמת שפת אם, ובסך הכל למד 80 שפות ברמה כלשהי. הופיע בתוכנית טונייט שואו עם ג'וני קרסון, בה הוזמנו לאולפן דוברי 48 שפות שונות איתם ניהל שיחות קצרות.

לפי ספר גינס פאוול שלט ב-42 השפות הבאות: צרפתית, ספרדית, פורטוגזית, איטלקית, רומנית, גרמנית, הולנדית, פריזית, נורווגית, דנית, שוודית, איסלנדית, רוסית, אוקראינית, פולנית, צ'כית, סרבית, סלובקית, סלובנית, קשובית, סורבית עילית, סורבית תחתית, בלארוסית, מקדונית, בולגרית, הינדי, פנג'אבי, אורדו, ארמנית, סרי לנקית, טיבטית, יפנית, מנדרינית, קנטונזית תקנית, קרואטית, יוונית, טורקית, כורדית, פינית, קוריאנית ופרסית. רשימה זו אינה כוללת את השפה האנגלית שהייתה שפת האם הראשונה שלו או את יתר השפות שרכש בחייו.

מידע נוסף
---------

דווח שפאוול מת בשנת 2006, אך דיווח זה היה דיווח שקרי. בראיון שנערך עמו לאחר מכן הוא סיפר שהוא לקה בשבץ והופיע פחות בקהל. נאמר שהוא איבד את יכולתו לדבר באנגלית בעקבות נזק מוחי, אך הוא אמר שחזר לדבר בשפה בעקבות שיחה בהולנדית ששוחח עם אחות בבית חולים. באוגוסט 2013 עבר מבחן ידע נוסף ובו הציג שליטה בעשרים שפות שונות.
**סטיבן וו. "סיב" וילסון** (באנגלית: **Stephen W. "Seve" Wilson**) הוא קצין בדימוס בדרגת גנרל, בתפקידו האחרון שירת כסגן ראש מטה חיל האוויר של ארצות הברית.

ביוגרפיה
--------

וילסון סיים ב-1981 לימודי תואר ראשון בהנדסת אווירונאוטיקה מאוניברסיטת טקסס A&M. התגייס לחיל האוויר של ארצות הברית ושירת כמדריך טיסה וטייס B-1 לנסר. 

בשנים 2002–2004 פיקד על להק 608 בחיל האוויר השמיני, בשנים 2004–2006 שימש מפקד כנף האימונים 14 בבסיס קולומבוס שבמיסיסיפי. שימש קצין מטה בפיקוד החינוך והאימונים של חיל האוויר ובפיקוד הגנת האוויר והחלל של צפון אמריקה. בשנים 2009–2010 מונה למפקד כוח המשלוח האווירי 379 המוצב בקטר. לאחר תפקיד מטה במפקדת חיל האוויר מונה ביוני 2011 למפקד חיל האוויר השמיני וקודם לדרגת מייג'ור גנרל. באוקטובר 2013 קודם לדרגת לוטננט גנרל ומונה למפקד פיקוד התקיפה הגלובלית של חיל האוויר. ביולי 2015 מונה לסגן מפקד הפיקוד האסטרטגי של ארצות הברית. 

ביולי 2016 קודם לדרגת גנרל ומונה לסגן ראש מטה חיל האוויר. הוא כיהן בתפקיד עד שדייוויד אולווין מונה במקומו בשנת 2020.

במהלך שירותו צבר מעל 4,700 שעות טיסה על מטוסי T-38 טאלון, ססנה T-37 טוויט, B-1 לנסר ו-B-52 סטרטופורטרס. מתוכם מעל 680 שעות טיסה מבצעיות.

וילסון בעל תואר שני בניהול הנדסי מבית הספר לכרייה וטכנולוגיה של דקוטה הדרומית, בוגר המכללה לפיקוד ומטה של חיל האוויר, בעל תואר שני בלימודי אסטרטגיה ממכללת המלחמה של חיל האוויר, השתתף בתוכנית המנהיגות לקבלת ההחלטות של אוניברסיטת הרווארד ובוגר קורס הפסגה של האוניברסיטה לביטחון לאומי

קישורים חיצוניים
----------------

ויקישיתוף מדיה וקבצים בנושא **סטיבן וילסון** בוויקישיתוף
* ביוגרפיה באתר חיל האוויר של ארצות הברית
**החצר הישנה** הוא מוזיאון העוסק בתולדות ההתיישבות החלוצית בשנים שלפני הקמת מדינת ישראל. המוזיאון ממוקם בקיבוץ עין שמר, בתחום של חצר ששימשה את המתיישבים הראשונים בשטח עליו קיים כיום הקיבוץ. המוזאון תוכנן בידי האדריכל יעקב (קובה) גבר.

היסטוריה
--------

בשנת 1921 הגיעו לשטח עליו קיים כיום קיבוץ עין שמר קבוצה של אנשי ארגון השומר במטרה להקים במקום נקודת שמירה. בין אזור יהודה, עמק יזרעאל והגליל. בעקבות התנאים הקשים לא שרדו המתיישבים במקום. בשנת 1917 התיישבו במקום עשרה מחברי קבוצת "אחדות" שהתגוררו בשני צריפים ועסקו בחקלאות. ב-1921 נבנתה על ידי אנשי גדוד העבודה חצר מבוצרת ששטחה ארבעה דונם. החצר הוקפה בחומה בגובה של שני מטרים ובה חרכי ירייה, שער ברזל גדול ובית אבן בן שתי קומות. אנשי גדוד העבודה לא הצליחו להחזיק במקום והוא ננטש על ידם. בשנת 1927 התיישבו במקום אנשי השומר הצעיר ושנה זו נחשבת לשנת ייסודו של קיבוץ עין שמר. ב-1934 חוברה החצר לרשת החשמל ושנה לאחר מכן התגלו בה מים. החצר שוחזרה ובשנת 1983 נפתח במקום מוזיאון החצר הישנה.

במוזיאון תצוגת טרקטורים ישנים ומופעלת "רכבת האלונים", קטע בין 1100 מטרים היוצא מן החצר ועובר בשטחי הקיבוץ. הרכבת נוסעת על קטע ששימש את הרכבת בזמן השלטון העות'מאני בארץ ישראל. הרכבת נקראת רכבת האלונים על שום עצי האלון שהוסעו בעבר ברכבת. דמויות ברוח התקופה מוצבות לצידי המסילה. במקום מתקיימות כיום פעילויות שונות לילדים בהתאם לחגים השונים ופעילויות אחרות כגון אפיית לחמניות, מסיק זיתים ופעילות בבית בד.

רכבת האלונים
------------

 ערך מורחב – **רכבת האלונים**  

ב"מוזיאון חצר ראשונים" בקיבוץ, קיים מסלול של רכבת האלונים החוצה את שדות הקיבוץ. הנסיעה בקרון הרכבת ליד מרעה הסוסים, הרפת ועל גשרון מעל נחל קטן, היא מעין סיור מודרך ברכבת הטורקית, מסילת הרכבת החיג'אזית. 

הקשר של עין שמר לרכבת החיג'אזית אשר שימשה את הטורקים בימי מלחמת העולם הראשונה הוא במיקום יער האלונים בסביבה, ששרידים ממנו אפשר למצוא עד היום בשמורת אלון.

האנגר מיכאל - מוזיאון הטרקטורים
-------------------------------

בשנות ה-90, ביוזמת רן חדוותי - חבר הקיבוץ, איש המועצה לשימור אתרי מורשת ומומחה עולמי לשיקום ושימור מיכון חקלאי היסטורי, הוקם מוזיאון טרקטורים היסטוריים וסדנת שועלי לשימור (על שם שמואל שועלי) לצידה של המוזיאון.

במוזיאון קיימת תצוגה ייחודית של כ-30 טרקטורים וציוד חקלאי מראשית המאה העשרים. הטרקטורים ושאר הציוד החקלאי מהתצוגה שופץ, שוקם ושומר בסדנת שועלי.

התצוגה נמצאת בתוך מבנה היסטורי - האנגר מיכאל. ההאנגר הוא מבנה קשתי מפח גלי הבנוי בסגנון ההאנגרים למוסכים ומיכון שניבנו בראשית המאה העשרים בישראל.

גלריה
-----

* תצוגת מכונות חקלאיותתצוגת מכונות חקלאיות
* ילדים בפעילותילדים בפעילות
* בית בדבית בד
* בית האבן במוזיאון (חזית)בית האבן במוזיאון (חזית)
* בית האבן במוזיאון (עורף)בית האבן במוזיאון (עורף)
* מגדל השמירהמגדל השמירה
* פסיפס בבית העםפסיפס בבית העם
* מגדל המיםמגדל המים
* דגם החצרדגם החצר

קישורים חיצוניים
----------------

* עופר רגב, החצר הישנה בעין שמר, באתר מסע אחר
* אתר המוזיאון

הערות שוליים
------------

1. ↑  בעין שמר משחזרים את 'השורשים', מעריב, 22 באוגוסט 1982
2. ↑  אתר למנויים בלבד עופר אדרת, הקיבוצניק ששומר על גלגלי ההיסטוריה, באתר הארץ, 15 באפריל 2013
3. ↑  האנגר הטרקטורים "מיכאל" באתר אינטרנט של מוזיאון חצר ראשונים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310484105171

 |
**שמן קוקוס** הוא שמן צמחי המופק בכבישה קרה מפרי קוקוס טרי. לשמן ארומה טבעית של הפרי. שמן זה משמש בעיקר לבישול ואפייה.

תכונות
------

נקודת העשן של שמן קוקוס לא מזוקק היא 177 מעלות צלזיוס. השמן נוזלי ושקוף בטמפרטורה של מעל 25 מעלות צלזיוס, ומתחת לטמפרטורה זו מתגבש למשחה לבנה.

לשמן הקוקוס שימושים רבים, ביניהם:

תחליף שומן בבישול ואפיה. שמן הקוקוס מתחמצן פחות ביחס לשמנים אחרים בחימום.

בתחילת המאה ה-21 צבר שמן הקוקוס פופולריות מסוימת בזכות היכולת שלו להילחם ברדיקלים חופשיים, ומאז הוא מופיע גם במוצרי טיפוח פנים ושיער שונים. לפי הטענות, שמן הקוקוס מטפל בדלקות, אדמומיות ונגעים בעור, תמצית החומר היא אנטי-בקטריאלית ועוזרת לטפל בפטריות ומשמש כנוגד חמצון.

תהליך הפקת השמן
---------------

שמן הקוקוס מיוצר מחלב קוקוס טרי ומופק באחד או יותר מהאמצעים הבאים: הרתחה, תסיסה, הקפאה, כבישה מכנית או צנטריפוגה. שמן שהופק בשיטה זו מכונה כתית (Virgin). בתהליך התססה מתסיסים את החלב במשך 24–36 שעות. במהלך ההתססה מופרדים המים והשמן. השמן עובר תהליך חימום קל, עודפי מים מופרדים ומסוננים, ומתקבל שמן שקוף בעל ריח וטעם של קוקוס.

המלצות בריאותיות
----------------

שמן קוקוס הוא שומן צמחי רווי.

בגלל אחוז השומן הרווי הגבוה בשמן הקוקוס, ארגון הבריאות העולמי, מחלקת הבריאות ושירותי האנוש של ארצות הברית, מנהל המזון והתרופות האמריקאי, איגוד הלב האמריקאי, האקדמיה האמריקאית לתזונה ודיאטה, שירות הבריאות הלאומי הבריטי, המועצה הבריטית לתזונה, ממליצים לצמצם או להימנע מצריכת שמן קוקוס.

לקריאה נוספת
------------

* Nutritional And Health Aspects Of Coconut Oil, Health Oils From The Tree Of Life, Jon J. Kabara, Ph.D
* Marten B PM Schrezenmeir J. Medium-chain triglycerides. International Dairy Journal. 2006;16:1374-82. Fife B.Coconut Cures. Colorado springs, Co, USA: Piccadilly Books, Ltd.; 2005

קישורים חיצוניים
----------------

ויקישיתוף מדיה וקבצים בנושא **שמן קוקוס** בוויקישיתוף
* האם שמן קוקוס טוב לדברים אחרים כמו דיאטה?, 21 בדצמבר 2013
* עדי גולדנברג‏, כל מה שבריא בשמן קוקוס, באתר וואלה!‏, 29 באפריל 2014
* ד"ר בת חן וולף, ההבטחה הלא ממומשת של שמן הקוקוס, במדור "שאל את המומחה" באתר של מכון דוידסון לחינוך מדעי, 17 באפריל 2017
* איתן לשם, פרופסורית מהרווארד מזהירה משימוש בשמן קוקוס: "כמו רעל טהור", באתר הארץ, 23 באוגוסט 2018
* שמן קוקוס, באתר אנציקלופדיה בריטניקה (באנגלית)

הערות שוליים
------------

1. ↑  Detwiler, S. B.; Markley, K. S. (1940). "Smoke, flash, and fire points of soybean and other vegetable oils". Oil & Soap 17 (2): 39–40. doi:10.1007/BF02543003
2. ↑  האמת על שמן קוקוס - המרכז לרפואת הרמב״ם, באתר www.rambam-medicine.org.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284046705171
* BnF: cb12003227r (data)
* LCCN: sh85027628
* NKC: ph978130

 |
אוריגנס ותלמידיו, תחריט מעשה ידי יאן לאוקן משנת 1700 לערך.
**הקספלה** (ביוונית עתיקה: Hexapla, **Εξαπλά**, מצוי גם בכתיב: הכספלה, הכסאפלה; ביוונית: "משושה") היא מהדורה רב-לשונית של המקרא שערך אב הכנסייה אוריגנס בקיסריה באמצע המאה השלישית לספירה. בכל דף בהקספלה היו שישה טורים, לפי הסדר הבא:

1. נוסח המקרא באותיות עבריות
2. תעתיק של נוסח המקרא העברי באותיות יווניות
3. התרגום היווני של עקילס
4. התרגום היווני של סימכוס (אנ')
5. תרגום השבעים
6. התרגום היווני של תאודוטיון

המהדורה של אוריגנס נועדה כנראה לצרכים פנים-כנסייתיים, כדי להקל על המלומדים הנוצרים את לימוד המקרא. הטור השלישי נועד לסייע בהבנת המילים, והטורים הרביעי, החמישי והשישי להבנת המשמעות. אוריגנס גם סימן בטור החמישי במפורט את ההבדלים בין נוסח תרגום השבעים לנוסח המקרא היהודי, והשתמש בסימנים מיוחדים להדגשת מקומות שבהם תרגום השבעים מוסיף מילים שאינן בנוסח העברי או משמיט מילים מהנוסח העברי.

ספר ההקספלה לא השתמר במלואו, ורק קטעים ממנו מצויים היום לפני החוקרים ויצאו במהדורות מדעיות, שהעדכנית בהן היא מהדורתו של פרדריק פילד משנת 1875. אבל תרגום של הטור החמישי של ההקספלה לסורית מן המאה השביעית, המכונה "סירו-הקספלה", נמצא היום ומאפשר לעמוד על נוסח תרגום השבעים שהשתמש בו אוריגנס.

התעתיק של העברית לאלפבית יווני, המופיע בטור השני, הוא בעל חשיבות רבה להכרת אופן ההגייה של העברית במאה השלישית, תקופה קרובה מאוד לזמן הדיבור החי בלשון חז"ל. יש בו כמה מילים המופיעות בצורה שונה מהצורה המוכרת מכתבי היד העבריים של המקרא בנוסח המסורה, ומשתקפות בו תופעות פונטיות כגון ערעור העיצורים הלועיים ומעתקי תנועות. חוקרי לשון חז"ל חלוקים בשאלה אם התופעות הללו משקפות דיבור עממי ולא מדויק, או שיש בהן עדות לניב שונה של העברית. לתופעות הפונטיות האלה יש עדויות גם ממקורות אחרים, ראו כאן.

לקריאה נוספת
------------

* חיים רבין (עורך), **תרגומי המקרא - פרקי מבוא**, ספריית האנציקלופדיה המקראית, מוסד ביאליק.
* אלכסיי יודיצקי, **דקדוק העברית שבתעתיקי אוריגנס**, הוצאת האקדמיה ללשון העברית, 2016. גרסה מקוונת של הספר (לבעלי הרשאה), באתר "כותר".
* קונקורדנציה להקספלה (בנספחים שבסוף הספר) – Edwin Hatch, *A concordance to the Septuagint and the other Greek versions of the Old Testament (including the Apocryphal books)*, Oxford, 1905

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הקספלה** |

* Full scan of Origen Hexapla Vol I
* Full scan of Origen Hexapla Vol II
* הקספלה, ב"אנציקלופדיה יהודית" באתר "דעת"
* הקספלה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289822005171
* BnF: cb119573906 (data)
* VIAF: 292457889
* WorldCat (עם VIAF): 292457889

 |
**נאור עבודי** (נולד ב-17 ביולי 1993) הוא כדורגלן ישראלי המשחק בעמדת הקשר בהפועל לוד.

קריירה
------

עבודי התחיל את הקריירה שלו במחלקת הנוער של עירוני קריית שמונה. ערך את הופעת הבכורה שלו בקבוצה הבוגרת. ב-12 בדצמבר 2012 ערך את הופעת הבכורה שלו בקבוצה הבוגרת בהפסד 3-2 להפועל באר שבע. ב-11 במאי 2013 ערך את הופעת הבכורה שלו בליגת העל בהפסד 2-1 למכבי חיפה.

בקיץ 2014 הושאל להפועל נצרת עילית עד לסיום העונה. ב-19 בספטמבר 2014 הבקיע את שער הבכורה שלו בקריירה בניצחון 2-3 נגד מכבי הרצליה. עונה לאחר מכן חזר לקריית שמונה ובעונה זו רשם 13 הופעות כאשר בכולן עלה מהספסל.

בקיץ 2016 חתם בעירוני נשר מהליגה הלאומית במדיה שיחק שנתיים אחריהם עבר להפועל עכו. בקיץ 2019 חזר לליגת העל כאשר חתם במ.ס. אשדוד במדיה שיחק עונה אחת.

ב-23 באוגוסט 2020 הצטרף ללורי מליגת העל הארמנית במדיה שיחק 8 משחקים וכבש שער אחד. ב-15 בינואר 2021 חזר לישראל וחתם בהפועל אום אל-פחם.

ב-27 באוקטובר 2021 חתם בהפועל עפולה. שנה לאחר מכן חזר לקדנציה שנייה בהפועל נוף הגליל.

ב-8 בפברואר 2023 חתם בהפועל רעננה מליגה א'.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  אורי שמיר,השגרירים: נאור עבודי הוצג בלורי הארמנית, באתר גליל עולה, 23 באוגוסט 2020
2. ↑  אורי שמיר, "השגרירים": נאור עבודי חתם בהפועל אום אל פאחם, באתר גליל עולה, 15 בינואר 2021
3. ↑  מערכת ONE, ‏נאור עבודי חתם בהפועל עפולה: יש הרבה עבודה, באתר ONE‏, 27 באוקטובר 2021
4. ↑  תומר חבז, ‏רכש חדש להוכנבוים: נאור עבודי חתם בנוף הגליל, באתר ONE‏, 26 באוקטובר 2022

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נאור עבודי"**.
פירוש נוסף ערך זה עוסק במפקד בחיל השריון הישראלי. אם התכוונתם לסגן מפקד חיל האוויר ועוזר ראש אג"ם, ראו גדעון אלרום.

**גדעון גורדון** (30 במאי 1926 – 2014) היה אלוף-משנה בצה"ל, לוחם ומפקד בחיל השריון.

ביוגרפיה
--------

גורדון נולד ברחובות. הוא החל את פעילותו בשרות ההגנה ובמשטרת היישובים העבריים בשנת 1945, כשהיה בן 19. בדצמבר 1947, סיים קורס מ"מים (קצינים) בג'וערה. בקיץ של אותה השנה עבר לחיל השריון, בו עבר קורס קציני שריון ראשון במסגרת גדוד 82, חטיבה 8. בתום הקורס מונה למפקד פלוגה 7 בגדוד.

בשנים 1954-1950, כאשר היה בדרגת רב-סרן, הוא שימש כמפקד קורס מפקדי טנקים וקורס קציני שריון בבית הספר לשריון ברמלה. לאחר-מכן מונה לקצין ההדרכה של הגיס ולראש ענף תורת הלחימה. במלחמת סיני שימש כעוזר קצין אג"ם של הגיס. הוא בוגר המכללה הבין-זרועית לפיקוד ולמטה, בה סיים את לימודי בשנת 1959. בשנת 1960 הוא מונה לראש ענף תורת הלחימה במטכ"ל.

בשנים 1963-1962 גורדון שימש כמפקד פלוגת צוערים בבית הספר לקצינים (בה"ד 1), ולאחר-מכן מונה לפקד על גדוד 46, גדוד טנקי AMX-13. בשנת 1965 יצא לחופשת לימודים לשם השלמת תעודת הבגרות שלו. ב-1966, לאחר חזרתו, התמנה לסגן-מפקד חטיבה 14.

במלחמת ששת הימים היה גורדון מפקד כוח בקרב אום-כתף. משנת 1968 שימש כסגן מפקד חטיבה 11 (חטיבת חי"ר), ולאחר מכן הועלה לדרגת אל"ם ועבר לפקד על החטיבה. תחת פיקודו הוסבה החטיבה לחטיבה ממוכנת.

במלחמת יום הכיפורים פיקד על חטיבה 670 ("מרכבות הברזל") באוגדה 146 של האלוף משה פלד. במהלך הקרבות שניהלה החטיבה בדרום רמת הגולן, כבשה בין היתר את המוצב הסורי ב"אל חנות". ב-14 באוקטובר קיבל פיקוד על כוח פיקודי שבאחריותו הגזרה הדרומית של רמת הגולן. בתום המלחמה נתמנה לתפקיד רמ"ט (ראש מטה, במילואים) בעוצבת געש ולאחריה רמ"ט (מילואים) באוגדה 252.

גורדון השתחרר מצה"ל בדרגת אלוף-משנה בשנת 1972. לאחר שחרורו שימש כמנהל מחוז המרכז ומחוז הדרום של משרד השיכון והיה מהדיירים הראשונים במגדל המגירות בבאר שבע.

קישורים חיצוניים
----------------

* גדעון גורדון, באתר "50 שנה למלחמת יום הכיפורים" של ארכיון צה"ל ומערכת הביטחון

הערות שוליים
------------

1. ↑  חוברת שהוציאה חטיבה 14 ב-1972, אתר חטיבה 14 עורך דין צבאי, באתר חטיבה 14: דיני צבא

| מפקדי חטיבת יפתח סמל חטיבת יפתח |
| --- |
| 

|  |
| --- |
| מולה כהן • אסף שמחוני • יוסף טרמר • עוזי נרקיס • אורי בן ארי • יהודה ואלך • צבי זמיר • אביב ברזילי • אהרון דורון • אריאל שרון • מאיר פעיל • יהודה רשף • מרדכי צפורי • מנחם מרון • גדעון גורדון • יצחק בן-שהם • אהרן פלד • אמיר דרורי • אורי שגיא • דני בנדל • דוד כץ • יואב גולן • יעקב שדה • יצחק אשל • אהרון ברק • שלמה טנגר • אלי אלפסי • אלחנן שמואלי • אורן בן ג'ויה • בועז אברהם • איציק כהן • אורן סולומון • אלישב בהרב • אביחי זפרני • יונתן מופז • יצחק בן בשט • נדב מייסלס |

 |
תצלומי בזק מנציחים רגעים משפחתיים בצורה חובבנית. במקרה זה דמות הצלם נחשפת בתמונה והאור המוחזר מעוות אותה.
**תצלום בזק**, הנקרא גם **סנפשוט** (באנגלית: snapshot), מוגדר כתצלום שנעשה באופן ספונטני ומהיר, בדרך כלל ללא כוונה אומנותית או עיתונאית. מקור הביטוי באנגלית הוא מונח מעולם הציד - snap shot, באנגלית "ירייה מהירה".

תצלומי בזק נחשבים בדרך כלל חובבנים, ללא מיקוד או חסרי מסגרת וקומפוזיציה. נושאים טיפוסיים של תצלומי בזק הם אירועים יומיומיים כימי הולדת, מסיבות, שקיעות, ילדים משחקים, תמונות קבוצתיות, חיות מחמד וכדומה.

הרעיון של צילום בזק נחשף לראשונה, באופן רחב, על ידי חברת "קודאק", שייצרה את המצלמה מדגם Brownie בסביבות 1900. "קודאק" עודדה משפחות לצלם רגעים ללא צורך בהפקת תמונות מושלמות, והפרסומת שלה עודדה את הצרכנים "לחגוג רגעים בחיים" ולמצוא "רגעי קודאק".
מסורת זו נמשכת עד היום, בעזרת מצלמות דיגיטליות פשוטות וזולות המכילות מבזק ובקרה אוטומטית של החשיפה, המיקוד ומהירות התריס, ומייצרות תמונות באיכות טובה ובצורה פשוטה.

בישראל מוכר אלכס ליבק כצלם המשתמש בין היתר בטכניקה של תצלומי בזק. צילומי הרחוב שלו, המתפרסמים מדי שבוע במדור "המאה ה-21" בעיתון "הארץ", הוגדרו על ידיו כצילומים ספונטניים, וללא קומפוזיציה מתוכננת.

הערות שוליים
------------

1. ↑  רוגל אלפר, "שלטון הרחוב": ריאיון עם הצלם אלכס ליבק, באתר nrg‏, 14 ביוני 2008

|  |  |
| --- | --- |
| בקרת זהויות עריכת הנתון בוויקינתונים | 
* GND: 4127422-2

 |
**איל אלוק** (נולד ב-1958) הוא קצין צה"ל במילואים בדרגת תת-אלוף, כיהן כקצין חימוש ראשי.

ביוגרפיה
--------

אלוק למד במכללה הטכנולוגית של חיל החימוש, התגייס לצה"ל ב-1976 ושירת כחשמלאי רכב ונגמ"ש. לאחר קורס קצינים שירת כמפקד מחלקת חימוש וכקצין חימוש בגדוד 405 של חיל התותחנים. ב-1981 מונה לקצין החימוש של גדוד 82 בחטיבה 7, תפקיד בו שירת במהלך מלחמת לבנון הראשונה. לאחר מכן שימש קצין החימוש של חטיבת אלכסנדרוני. ב-1984 מונה למפקד סדנא ביחידת חימוש מרחבית בפיקוד הצפון וב-1987 מונה לקצין אחזקה של עוצבת הגליל. לאחר לימודים במכללה לפיקוד ולמטה מונה ב-1990 לקצין חימוש חטיבה 500 וב-1991 לקצין חימוש חטיבה 8. ב-1993 מונה למפקד סדנת רק"ם במחנה כורדני. ב-1994 מונה לקצין החימוש של עוצבת עמוד האש, ב-1996 לקצין החימוש של עוצבת הגליל וב-1999 לסגן מפקד החימוש הפיקודי בפיקוד הצפון. 

ב-2001 קודם לדרגת אלוף-משנה ומונה למפקד החימוש הפיקודי בפיקוד הצפון, ב-2005 מונה לראש מחלקת אחזקה באגף הטכנולוגיה והלוגיסטיקה וביוני 2007 מונה לקצין חימוש ראשי, תפקיד בו כיהן עד 2010. במהלך כהונתו בתפקיד חל שינוי בארגון החיל והוא חזר מזרוע היבשה לכפיפות אגף הטכנולוגיה והלוגיסטיקה, בעקבות לקחי מלחמת לבנון השנייה שונתה תפיסת האחזקה המרחבית הקרבית להתבססות על אגדים לוגיסטיים. 

אלוק בעל תואר ראשון במדע המדינה מאוניברסיטת חיפה ותואר שני במנהל עסקים. נשוי ואב לשניים.

קישורים חיצוניים
----------------

* תת-אלוף אייל אלוק, באתר אגף הטכנולוגיה והלוגיסטיקה
* משפחת אלוק, אתר זרוע היבשה

| קציני הטכנולוגיה והאחזקה  |
| --- |
| קציני חימוש ראשיים | אשר פלד • צבי בן יעקב • דב שמר • עמנואל פרת • עמוס חורב • ינון עזרוני • עמוס חורב • חיים דומי • אלעזר ברק • בן-ציון בן-בשט • טוביה מרגלית • משה קידר • צבי אורן • עמי סגיס • מיכאל דיין • שלום קורן • זכריה חי • חיים רונן • איל אלוק • צביקה קראוס • אליעזר בן הרוש • מישל ינקו |
| קציני הטכנולוגיה והאחזקה | אילן אליה |
אין תמונה חופשיתאין תמונה חופשית
**ג'ורג' (יז'י) לבנטון** (29 ביולי 1923 – 26 באוגוסט 2021) היה רופא, מומחה למחלות אף אוזן גרון וכירורגיה של ראש וצוואר, כיהן כמנהל מחלקת א.א.ג. בבית החולים ע"ש שיבא (1963 עד 1990) וכראש חוג א.א.ג. בבית הספר לרפואה ע"ש סאקלר באוניברסיטת תל אביב.

ילדותו ונעוריו
--------------

לבנטון נולד לאנטול (נתן) לבנטון, סוחר בטקסטיל, וללידיה לבית גולינסקי בלודז' שבפולין. בשנת 1927 עבר עם משפחתו ללבוב לרגל עסקי אב המשפחה. ב-1941 סיים את לימודיו התיכוניים בלבוב. עם פלישת הגרמנים לברית המועצות ביוני 1941 נמלט מזרחה והגיע לחרקוב.

לימודים, עלייה לישראל ושירות צבאי
---------------------------------

עם הגיעו לחרקוב ב-1941 התקבל לבית הספר לרפואה, ובחודש ספטמבר 1941 פונה ביחד עם כל הפקולטה לבית הספר לרפואה Orenburg University. ב-1946 סיים בהצטיינות את לימודי הרפואה, ולאחר מכן חזר לפולין ומצא שכל משפחתו נספתה למעט אחותו ששרדה. באותה שנה התחיל לעבוד בבית חולים אוניברסיטאי בלודג' כאסיסטנט א.א.ג.. ב-8 באוגוסט 1948 עלה בטרנספורט לישראל ושימש כרופא האנייה. כשהגיע לישראל גויס לצה"ל ושירת במלחמת השחרור כרופא גדוד 82, חטיבה 8 של יצחק שדה. עם תום המלחמה עבר לבית חולים צבאי מספר 5 (תל השומר) במחלקת א.א.ג..

פועלו המקצועי
-------------

ב-1952 נשלח על ידי צה"ל להתמחות נוספת בא.א.ג. בבית החולים בית ישראל בניו יורק (Beth Israel Hospital). עם חזרתו לישראל התמנה כממלא מקום מנהל מחלקת א.א.ג. בבית החולים רמב"ם בחיפה, וב- 1963 מונה למנהל מחלקת א.א.ג. בבית החלים על שם חיים שיבא בתל השומר. לבנטון הכניס שיטות חדשות ורבות לכירורגיה של א.א.ג. ואף טיפח מתמחים רבים, כאשר שבעה מתלמידיו התמנו למנהלי מחלקות. בשלהי הקריירה שלו קידם הכנסת תוכנית של ניתוחי שתל שבלולי(Cochlear implant), בהם משתילים מתקן אלקטרוני המאפשר לכבדי שמיעה ולחרשים לשמוע, תוכנית שסללה את הדרך לבאים אחריו. ב-1976 קבל תואר פרופסור מאוניברסיטת תל אביב. בשנים 1979 עד 1987 כיהן כראש חוג א.א.ג. בבית הספר לרפואה ע"ש סאקלר באוניברסיטת תל אביב.

חיים אישיים
-----------

היה נשוי לאורה לבית הלמר עד למותה ב-2019.

נפטר באוגוסט 2021. הותיר אחריו בת ושתי נכדות.

ממאמריו
-------

1. *Acute lodide-induced enlargement of the salivary glands -*
2. *Is magnesium depletion the reason for ototoxicity caused by aminoglycosides -*
3. *Peritonsillar abscess in children and its indication for tonsillectomy -*
4. *Congenital webbing of the larynx plus multiple anomalies: A new genetic syndrome -*
5. *Peritonsillar abscess: Recurrence rate and the indication for tonsillectomy -*
6. *Rapidly progressive hearing loss as a symptom of polyarteritis nodosa -*
7. *Osteochondroma of the mandibular condyle -*

הערות שוליים
------------

1. ↑  M. Hildesheimer, C. Muchnik, S. Tenne, G. Leventon, [Auditory achievements of cochlear implantation], **Harefuah** 124, 1993-04-15, עמ' 457–460, 528
**אבנר בן גרא** (נולד בשנת 1961) הוא מנהל ופוליטיקאי ישראלי, כיהן כראש המועצה המקומית מיתר בין השנים 2009–2018.

תולדות חייו
-----------

בן-גרא נולד וגדל בבאר שבע. למד והוסמך כמהנדס מכונות, וכן סיים תואר שני במינהל עסקים. כמו כן, סיים לימודי משפטים. כיהן כמנהל מחלקת אחזקה וכמנהל מפעלים בחברת רותם אמפרט נגב[דרוש מקור]. מתגורר במיתר משנת 1994. במיתר כיהן במספר תפקידים ציבוריים, בהם חבר המועצה הדתית.

בן-גרא כיהן כחבר מליאת המועצה מטעם סיעת "קהילה". בשנת 2009 גבר על ראש המועצה המכהן מזה שתי קדנציות, סלומון כהן, וסיעתו "קהילה" הייתה לסיעה הגדולה במליאת המועצה. בשנת 2012 קיבל את אות יקיר הנוער על ידי המועצה המשותפת לתנועות הנוער בישראל, על הקצאת משאבים ותקציב לבניית מבנים לתנועות הנוער במיתר. בבחירות שהתקיימו בשנת 2013 נבחר לקדנציה נוספת. בבחירות לרשויות המקומיות בשנת 2018 התמודד בן-גרא בשלישית, אך זכה במקום הרביעי ולא העפיל לסיבוב השני.

בן-גרא מכהן גם בחבר הנאמנים של המכללה האקדמית להנדסה סמי שמעון.

נשוי לעטרה ואב לארבעה ילדים.

קישורים חיצוניים
----------------

הערות שוליים
------------

1. ↑  אות יקיר הנוער לראש מועצת מיתר אבנר בן גרא, אתר 31 מזרח

| ראשי המועצה המקומית מיתר  |
| --- |
| 

|  |  |  |  |  |  |
| --- | --- | --- | --- | --- | --- |
| יצחק לבנון (ממונה) | אהרן לוי (ממונה) | אליהו שפירא | סלומון כהן | אבנר בן גרא | שמעון מזוז |
| 1986 - 1988 | 1988 - 1993 | 1993 - 1998 | 1998 - 2008 | 2008 - 2018 | 2018 - מכהן |

 |
**בני פרץ** (נולד ב-1 בדצמבר 1962) הוא קצין צה"ל במילואים בדרגת אלוף-משנה. פרץ כיהן, בין היתר, כמפקד חטיבה 847, כסגן מפקד המרכז הלאומי לאימונים ביבשה וכמפקד קורס מפקדי טנקים.

ביוגרפיה
--------

פרץ גדל ולמד ברמלה. בוגר תואר שני במדעי המדינה מטעם אוניברסיטת חיפה.

שירות וקריירה צבאית
-------------------

התגייס לצבא בשנת 1980 שובץ בחיל השריון. הוא עבר הכשרה כלוחם וקורס מפקדי טנקים, והשתתף במלחמת לבנון הראשונה. בהמשך השלים קורס קציני שריון ושימש כמפקד מחלקת טנקים וכמ"פ. לאחר מכן מונה לסגן מפקד גדוד 75. בשנים 1993–1995 שירת כמפקד גדוד 82 והוביל אותו בלחימה ברצועת הביטחון. בתפקידו הבא שימש כמפקד גדוד הטירונים של חיל השריון, ולאחר מכן כמפקד גדוד 198. לאחר מכן הועלה לדרגת אלוף-משנה ובשנים 2001–2005 שירת כמפקד חטיבת מרכבות הפלדה. במקביל שימש ראש מטה עוצבת אתגר, וכן סגן מפקד המרכז הלאומי לאימונים ביבשה, לאחר תפקיד זה השתחרר מצה"ל.

קריירה אזרחית
-------------

לאחר השחרור מהשירות הצבאי הקים פרץ חברת פרסום ובניית אתרים בשם Go443.

הערות שוליים
------------

1. ↑  חטיבה 847 מרכבות הפלדה, באתר יד לשריון, ‏2017-02-27

| מפקדי חטיבת מרכבות הפלדה  |
| --- |
| 

|  |
| --- |
| עוזי קרן • משה פלד • מאיר גחטן • גבי לסטר • אריאל פלג • יעקב ברק • בני פרץ • מאיר פינקל • צביקה צורן • ניר בן דוד • עמיחי יודנפרוינד • ערן שני • רונן תמים |

 |
**ג'יימס רוברט הולנד** (באנגלית: **James Robert Holland**; נולד ב-15 במאי 1989) הוא כדורגלן אוסטרלי המשחק באוסטריה וינה ובנבחרת אוסטרליה.

קריירת מועדונים
---------------

אחרי שעבר במרכז לפיתוח ספורטאים בניו סאות' ויילס ה-NSWIS ובמרכז לפיתוח כישרונות בכדורגל באוסטרליה ה-AIS, הצטרף הולנד בגיל 18 לקבוצת הבוגרים של סנטרל קואסט מארנירס במדיה שיחק 3 משחקים בגביע ובקיץ 2007 עבר לניוקאסל ג'טס. הולנד ערך את הופעת בכורה הא-ליגה נגד ולינגטון פיניקס בו גם כבש את שער הבכורה, והפך לכובש הצעיר בתולדות הליגה. באוקטובר 2007 הוא חתם לשנתיים הבאות בקבוצה. בעונת 2007/2008 זכה עם הקבוצה באליפות הראשונה לאחר ניצחון נגד סנטרל קוסט מארינרס. ב-11 בינואר 2009 חתם בא.ז. אלקמאר ל-4 וחצי שנים תמורת 650,000 דולר. לאחר שלא השתלב באלקמאר, הושאל ב-19 בינואר 2011 לספרטה רוטרדם עד לסיום העונה. ב-17 בינואר 2012 חתם באוסטריה וינה לשנה וחצי. בעונת 2012/2013 זכה עם הקבוצה באליפות ראשונה אחרי 7 שנים, ואף העפיל איתה לשלב הבתים של ליגת האלופות. בקיץ 2015 חתם בדיסבורג מהבונדסליגה השנייה.

קריירה בינלאומית
----------------

בצעירותו הולנד שיחק בנבחרת הצעירות של אוסטרליה. בקיץ 2009 הולנד השתתף עם הנבחרת בגביע העולם בכדורגל עד גיל 20 שנערך במצרים. ב-11 באוקטובר 2008 זכה עם נבחרת הנוער של אוסטרליה באליפות מזרח אסיה בכדורגל עד גיל 19 אחרי ניצחון 1–3 בפנדלים נגד קוריאה הדרומית כאשר הולנד הבקיע את אחד הפנדלים. באותה שנה ערך את הופעת הבכורה שלו במדי הנבחרת הבוגרת נגד סינגפור.

תארים
-----

**אוסטרליה:**

* גביע דרום מזרח אסיה עד גיל 19: 2008

**ניוקאסל ג'טס**

* אליפות אוסטרליה: 2007/2008

**אוסטריה וינה:**

* אליפות אוסטריה: 2012/2013

קישורים חיצוניים
----------------

ויקישיתוף מדיה וקבצים בנושא **ג'יימס הולנד** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת אוסטרליה – מונדיאל 2014** |
| --- |
| 1 ריאן • 
2 פרנייץ' • 
3 דוידסון • 
4 קייהיל • 
5 מיליגן • 
6 ספירנוביץ' • 
7 לקי • 
8 רייט • 
9 טגארט • 
10 האלורן • 
11 אואר • 
12 לנגראק •
13 בוזאניץ' • 
14 טרויסי •
15 ידינאק •
16 הולנד •
17 מקאיי •
18 גלקוביץ' •
19 מקגוון •
20 וידושיץ' •
21 לונגו •
22 ווילקינסון •
23 ברשיאנו •
מאמן: פוסטקוגלו | אוסטרליהאוסטרליה |
**קבוצת אסקום** היא חברת נפט וגז טבעי במולדובה.

החברה הוקמה ב-25 במרץ 1994, נשיא החברה הוא אנטול סטאטי ולו ארבעה סגנים: סבטלנה סובין, גבריאל סטאטי, ולריו סברדלוב ואנדריי באסטובוי. 

התחומים בהם עוסקת החברה הם:

* מחקר ופיתוח שדות נפט וגז
* מסחר בנפט, גז, מוצרי נפט וגז נוזלי
* אספקת שירותי קבלן לחברות נפט וגז אחרות
* עבודות ציבוריות כולל הקמת מתקני ייצור נפט וגז, צינורות, מכלים ועוד.

באוקטובר 2005 הקימה החברה חברת בת (אסקום גרופ בלקן) לטיפול בשני שדות נפט וגז בטורקמניסטן (Depe Gotur ו-Barsa Gelmez). במרץ 2006 החלה החברה ביצור נפט בשדה Depe Gotur. 

ביולי 2000 מקבלת אסקום רישיונות לארבעה אזורים באגן הים הכספי בחבל מנגיסטו שבקזחסטן. ב-2003 מתגלה מצבור משמעותי של נפט בשדה הנפט מזרח בוראנקול, באותה שנה מוקם צינור נפט באורך 50 ק"מ בין השדות בוראנקול וטולקין (שניהם בקזחסטן).

ב-2005 נחתם חוזה גדול לחיפוש ויצור נפט בסודאן. ב-2006 השקיעה אסקום 150 מיליון דולר בפיתוח דרכי גישה ובבדיקות ססמיות ברישיונות בסודן.

החברה מייצרת כ-500 אלף טון נפט לשנה וכ-1.3 מיליארד מטר מעוקב של גז טבעי בשנה. הנהלת החברה יושבת בעיר קישינב, לחברה כ-500 עובדים. אסקום מחזיקה בקזחסטן עתודות של כ-10 מיליון טון נפט וכ-13 מיליארד מטר מעוקב גז טבעי.

קישורים חיצוניים
----------------

* אתר האינטרנט הרשמי של קבוצת אסקום

הערות שוליים
------------

1. ↑  חתימת החוזה לחיפושי נפט בסודן
גנרל **אריך-היינריך קלסנר** (בגרמנית **Erich-Heinrich Clößner**;‏ 17 בספטמבר 1888 – 28 במרץ 1976) היה מפקד בכיר בורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

קלסנר נולד ב-17 בספטמבר 1888 בגיסן, שהשתייכה לאימפריה הגרמנית. בשנת 1907 התגייס קלסנר לצבא הגרמני הקיסרי, והצטרף לרגימנט הרגלים ה-160 (הרייני ה-9), ולחם בשורותיו במלחמת העולם הראשונה. בספטמבר 1914 נפצע קלסנר במהלך הקרבות, ואושפז בבית חולים. ב-18 בדצמבר 1914 הוא הועלה לדרגת אובר לוטננט, וב-5 באוקטובר 1916 הועלה לדרגת האופטמן. על פעולותיו בקרבות קיבל את עיטורי צלב הברזל דרגה ראשונה ושנייה, אות הפציעה בשחור, וצלב הכבוד של מלחמת העולם 1914/1918.

לאחר המלחמה נשאר קלסנר ברייכסווהר, ומילא בו תפקידי פיקוד ומטה. ב-1 בנובמבר 1924 מונה קלסנר למפקד פלוגה 1 ברגימנט הרגלים ה-5 (הפרוסי), ובסתיו 1927 הועבר למטה קבוצת הארמייה הראשונה. ב-1 ביולי 1929 מונה לקצין מטה באגד הרגלים ה-6, וב-1 בדצמבר 1929 הועלה לדרגת מיור. ב-1 באפריל 1932 הועלה קלסנר לדרגת אוברסט לוטננט, וב-1 במרץ 1933 מונה למפקד העיר נוישטטין. ב-1 באפריל 1934 מונה קלסנר למפקד רגימנט הרגלים ה-14 (וירטמברג), וב-1 ביוני 1934 הועלה לדרגת אוברסט. ב-1 באוקטובר 1937 הועלה קלסנר לדרגת גנרל מיור, וב-1 ביוני 1938 מונה למפקח מחוז המילואים אינסברוק.

### מלחמת העולם השנייה

עם פרוץ המלחמה היה קלסנר מפקח מחוז המילואים אינסברוק, וב-1 באוקטובר 1939 הועלה לדרגת גנרל לוטננט. ב-15 באוקטובר 1939 מונה קלסנר למפקד הדיוויזיה ה-25, עימה לחם במהלך המערכה על צרפת, כחלק מהקורפוס ה-18 במסגרת הארמייה ה-12, ולאחר מכן במסגרת הארמייה התשיעית, ועל פעולותיו בקרבות קיבל ב-29 בספטמבר 1940 את עיטור צלב האבירים של צלב הברזל. במהלך מבצע ברברוסה לחם קלסנר עם הדיוויזיה שבפיקודו כחלק מהקורפוס הממונע ה-3 במסגרת ארמיית הפאנצר הראשונה, ובמהלך הקרב על מוסקבה לחם עימה כחלק מקורפוס הפאנצר ה-48 במסגרת ארמיית הפאנצר השנייה. ב-25 בינואר 1942 מונה קלסנר למפקד הקורפוס ה-53, שהיה חלק מארמיית הפאנצר השנייה, וב-1 באפריל 1942 הועלה לדרגת גנרל חיל הרגלים. ב-15 ביולי 1942 קיבל קלסנר את עיטור הצלב הגרמני בזהב, וב-10 באפריל מונה קלסנר במקביל למפקד ארמיית הפאנצר השנייה. ב-6 באוגוסט 1943, הועבר קלסנר לעתודת המילואים, וב-15 באוקטובר 1943 מונה למפקד הקורפוס ה-9, שהיה חלק מהארמייה הרביעית, ולאחר מכן חלק מארמיית הפאנצר השלישית. ב-5 בדצמבר 1943 התפטר קלסנר מתפקידו והועבר לעתודת המילואים, ובתחילת 1944 מונה למפקד זמני של קבוצת ארמיות F. בקיץ 1944, הועבר קלסנר לפיקוד העליון, וב-1 בינואר 1945 מונה לתפקיד פיקודי במשרד התעמולה של הרייך, ולאחר כניעת גרמניה הוא נפל בשבי בעלות הברית.

### לאחר המלחמה

קלסנר שוחרר מהשבי בשנת 1947. לאחר שחרורו התגורר קלסנר בקונסטנץ, עד למותו ב-28 במרץ 1976.

קישורים חיצוניים
----------------

* אריך-היינריך קלסנר באתר lexikon-der-wehrmacht בגרמנית
**לוּ לַנְדָוֵאר** (נכתב גם: **לנדאוור, לנדאואר**, בגרמנית: **Lou Landauer**;‏ 1897, קלן – 1991, לוגאנו) הייתה צלמת יהודייה, מייסדת לימודי הצילום בבצלאל החדש, שחיה בגרמניה, בפלשתינה-א"י, בישראל, בארצות הברית ובשווייץ. היא הייתה נשואה לפעיל הציוני גאורג לנדואר.

קורות חיים
----------

לנדואר נולדה כלו לוי (Lou Levi) בקלן. ב-1923 נישאה לגאורג לנדואר. ב-1924 למדה באקדמיה למסחר בקלן ובשנים 1928–1929 באקדמיה ללימודי צילום במינכן. בשנת 1930 עברה לברלין והמשיכה שם את לימודי הצילום (ככל הנראה ב-Lette Verein).

ב-1933 היגרה לפלשתינה יחד עם גאורג לנדואר, שניהל את המחלקה הגרמנית של הסוכנות היהודית. לנדואר עבדה כצלמת עבור כתב העת יידישה רונדשאו, שיצא לאור בברלין. בארץ הרבתה לצלם עבור קרן היסוד, ותיעדה, בין השאר, את הבנייה בקיבוצים ואת האדריכלות החדשה של התקופה. בעבודתה העצמאית התנסתה בפוטוגרמות, בצילומי תקריב של טבע דומם ובצילום דיוקנאות. בשנים 1942–1948 לימדה לנדואר צילום ב"בצלאל החדש" ואף ניסתה להקים מחלקה לצילום, אולם בהיעדר ציוד ומשאבים נותרו לימודי הצילום מסונפים למחלקה לגרפיקה שימושית. בדצמבר 1945 הציגה את עבודותיה בתערוכה בבית הנכות הלאומי בצלאל. ב-1947 השתלמה במרכז קודאק ברוצ'סטר ובמכון הצילום בניו-יורק (New York Institute of Photography).

ב-1949, לאחר הקמת מדינת ישראל, עזבו הזוג לנדואר לארצות הברית. לו עבדה כצלמת מסחרית במגזינים שונים והתנסתה בתהליך של העתקת פחם בצבע. החל מ-1950 עבדה במכון לאו בק בניו יורק. בשנותיה האחרונות חיה לנדואר בשווייץ, שם נפטרה.

לקריאה נוספת
------------

* נועה צדקה, **האמת הפוטוגרפית אמת טבעית היא – כרוניקה של מחלקה לצילום** 2018.
* רונה סלע, "צלמות במרחב הפרטי/צלמות במרחב הציבורי", בתוך: **חמישים שנות אמנות נשים בארץ ישראל – 1920–1970**, עורכת: ד"ר רות מרקוס, הקיבוץ המאוחד, סדרת מגדרים, 2008.

קישורים חיצוניים
----------------

* אתר למנויים בלבד צפי סער, עין לציונה: הצלמות החלוציות שהיה אכפת להן, באתר הארץ, 3 בדצמבר 2019
* דיוקנאות של ש״י עגנון שיצרה לו לנדואר, בארכיון הספרייה הלאומית.
* אוסף לו לנדאוור בקטלוג בצלאל

הערות שוליים
------------

1. 1 2 3  נועה צדקה, **האמת הפוטוגרפית אמת טבעית היא – כרוניקה של מחלקה לצילום**, תל-אביב: רסלינג, 2018, עמ' 133
2. ↑  גיא רז, **צלמי הארץ: מראשית ימי הצילום ועד היום**, תל-אביב: מפה – מיפוי והוצאה לאור, הקיבוץ המאוחד, 2003, עמ' 112
3. ↑  אוספי הצילום של לו לנדואר – מראות מפלשתינה – שנות הארבעים, באתר קדם – בית מכירות פומביות (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 722800
* NLI: 987012091169005171
* GND: 1225431239
* VIAF: 1560167265483972610007
* WorldCat (עם VIAF): 1560167265483972610007

 |
**קבוע אָבֿוֹגַדְרוֹ** (**Avogadro constant**) הוא מספר החלקיקים (כגון אטומים, מולקולות או יחידות נוסחה) הנמצאים במול אחד של חומר נתון. סימנו של קבוע אבוגדרו הוא NA. לפי הוועדה לנתוני מדע וטכנולוגיה (CODATA), ערכו של קבוע אבוגדרו הוא:

NA = ‎6.02214076×1023‎ × mol-1
לפי ההגדרה שנקבעה עם שינוי מערכת היחידות הבינלאומית במאי 2019, ערך זה הוא מדויק ולא קיימת לגביו אי-ודאות במדידה.

ערכו המספרי של קבוע אבוגדרו, ללא יחידות המידה, מכונה **מספר אבוגדרו** (**Avogadro number**). קבוע אבוגדרו הוא מספר החלקיקים למול.

הקבוע קרוי על שמו של אמדאו אבוגדרו, כימאי איטלקי בן המאה ה-19.

קבוע זה משמש לחישובים רבים בתחומי הפיזיקה והכימיה ותחומים קשורים, כגון ביולוגיה. מספר המולים הנמצאים בדגימה, כפול קבוע אבוגדרו, הוא מספר החלקיקים הנמצאים באותה דגימה.

הגדרה
-----

לפי ההגדרה של מול, קבוע אבוגדרו הוא ‎6.02214076×1023‎ × mol-1.

הגדרתו של קבוע אבוגדרו היא מספר "השווה למספר האטומים הנמצאים ב-0.012 קילוגרם של פחמן-12". הווה אומר, 12 גרם (0.012 קילוגרם) של פחמן-12 מכילים ‎6.02214076×1023‎ אטומים של פחמן-12.

המחשה
-----

על מנת להמחיש את קבוע אבוגדרו, ניתן להשתמש בשאלה: "אם יפוזרו על שטח ארצות הברית מספר אבוגדרו של גרגירי תירס, מה יהיה גובה החומה אותה יהיה צריך לבנות סביב אותה ארץ כדי להכיל את נפח גרגירי התירס?"

נפח ממוצע של גרגר תירס הוא כ-‎9.1×10-8‎ m3. שטח ארצות הברית הוא כ-‎9.826×1012‎ m2. על ידי הכפלת הנפח של גרגר תירס בודד בקבוע אבוגדרו, נמצא כי נפח מספר אבוגדרו של גרגרי תירס הוא ‎5.48×1016‎ m3. חלוקת הנפח בשטח מספקת תוצאה שהיא מספר מסוים של מטרים. כדי להכיל מספר אבוגדרו של גרגירי תירס על שטח ארצות הברית, דרושה חומה בגובה 5.577 קילומטרים.

ראו גם
------

* מול
* סטויכיומטריה
* מסה אטומית
* מסה מולקולרית
* קבוע בולצמן

קישורים חיצוניים
----------------

ויקישיתוף מדיה וקבצים בנושא **קבוע אבוגדרו** בוויקישיתוף
* אבי סאייג, איך ספרו את מספר אבוגדרו?, במדור "שאל את המומחה" באתר של מכון דוידסון לחינוך מדעי, 19 מרץ 2014

הערות שוליים
------------

1. ↑  "CODATA Value: Avogadro constant". NIST. 20 במאי 2019. `{{cite web}}`:  (עזרה)
2. ↑  "International Bureau of Weights and Measures, The International System of Units (SI) (9th ed.)" (PDF). 2019. p. 134.
3. ↑  Corn grains kernels (yellow dry) amounts converter | Convert to units and culinary measures. Convert to units and culinary measures. | Conversions of any unit measure into its equivalent units measures on other systems. Culinary resource conversion center and teaching culinary and cooking how to convert volume vs weights tasks. ‏2010-03-25 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4394515-6

 |
**אלחנן סלע** (3 בינואר 1924 - 11 ביוני 1999) היה קצין צה"ל בדרגת תת-אלוף, פיקד על חטיבה 520 במלחמת ששת הימים והיה נספח צבאי בדרום-מזרח אסיה.

חייו
----

סלע (במקור ארמנד רוטנברג) נולד בברלין שבגרמניה, בנם של לאה ואביגדור (יהודה). בנעוריו נשלח להתגורר עם דודתו בצרפת. במלחמת העולם השנייה הצטרף לצבא צרפת במטרה להצטרף לצבא צרפת החופשית. יחד עם כמה מעמיתיו ערק מהצבא וברח מצרפת דרך הרי הפירנאים, הוא נתפס על ידי הספרדים ונכלא. מספרד עבר לאנגליה שם הצטרף לצבא צרפת החופשית, עבר קורס צניחה, קורס מ"כים וקורס קצינים. פיקד על מחלקה בקרבות בתוניסיה, צנח עם יחידתו בסיציליה ונלחם בקרבות הרי הווז', הריין עד לשחרור צרפת. הוא מונה למפקד פלוגה בחיל האוויר הצרפתי, נשלח לצפון וייטנאם שם נלחם בכוחות הצבא היפני הקיסרי. על גבורתו במלחמה זכה בעיטורים שונים בהם צלב המלחמה, צלב המערכה (Croix du combattant), צלב ההתנדבות (Croix du combattant volontaire), מדליה קולוניאלית, ואות לגיון הכבוד מצרפת וכוכב הארד מארצות הברית. 

ב-1947 עלה לארץ ישראל, הוא הצטרף לכוחות ההגנה וליווה שיירות. במלחמת העצמאות פיקד על פלוגה בחטיבת כרמלי, היה מדריך בקורס הראשון של מפקדי פלוגות בגייסות השריון ופיקד על יחידת הסיור 17 בחטיבה 7. במלחמת סיני פיקד על גדוד מילואים 19 בחטיבה 27, הגדוד הורכב מפלוגת טנקי AMX-13 ופלוגת חרמ"ש. במלחמה כבש הגדוד את מתחם הג'יראדי ואל עריש והגיע עד גדות תעלת סואץ. שירת כמדריך בבית הספר לפיקוד ומטה. 

במלחמת ששת הימים פיקד על חטיבה 520 שלחמה בגזרה המצרית. החטיבה נכנסה ללחימה בגזרת חצי האי סיני בבוקר ה-6 ביוני 1967, בציר ההתקדמות של אוגדה 38 כשהיא נלחמת מול כוחות שריון מצרי באזור אבו עגילה ולאחר מכן לחמה גם בג'בל ליבני. ב-7 ביוני השתלטה החטיבה על "מתחם אביריק" כחלק ממתחמי המצרים במזרח סיני. ב-8 ביוני יצאה החטיבה בתנועה מהירה לכיוון מעבר המיתלה, שם הצליחה לשבור את מאמץ ההגנה של האויב ולהגיע עד רדת החשיכה עד לתעלת סואץ. כוח מהחטיבה יצא לסייע לכוחות צנחנים באזור ראס סודר. במהלך המלחמה הודח סלע על ידי מפקד האוגדה, אברהם יפה, והוחלף על ידי סגנו, ג'קי אבן.

ב-1969 מונה לנספח צה"ל וראש משלחת משרד הביטחון בתאילנד, הפיליפינים, קוריאה הדרומית וכיהן בתפקיד עד אוגוסט 1973. במלחמת יום הכיפורים שירת כסגן מפקד אוגדה 440. בהמשך שירת כממונה על הכוונת יחידות הביקורת הפנימית ביחידת מבקר מערכת הביטחון.

אלחנן נישא לרות סלע, פסלת וסופרת ילידת חיפה. יחד הביאו לעולם את בנם ערן.

לאחר שסבל ממחלת הסרטן, שם קץ לחייו ב-1999.

לקריאה נוספת
------------

* זאב שיף ואיתן הבר, **לקסיקון לביטחון ישראל**, הוצאת זמורה-ביתן, 1976, עמ' 384.
* יטבת פייראיזן, מורה הדרך הצרפתי, במחנה

קישורים חיצוניים
----------------

* אלחנן סלע, באתר מח"ל (באנגלית)

הערות שוליים
------------

1. ↑  אורי בן ארי, "נוע נוע סוף.", מערכות, 1998, עמ' 126